Ғәзиздең ҡайғыһы ваҡыт үтеү менән тәрәнәйә генә барҙы. Берҙән, улын һағынһа, икенсенән, Рауза алдындағы гонаһы йәнен тунаны, өсөнсөнән, теге бәйелһеҙ компанияның иректә булыуынан эсе өҙөлдө. Уларҙан үс алғыһы килә башланы. Төндәр буйы төрлө пландар ҡорҙо. Һәммәһен дә берәм-берәм атып сыҡһаң инде... Төрмәгә ултыртырҙар. Ышандырып алған Наргизәһе нишләр? Раузаһы ла шып бер үҙе ҡала. Уға, ярай, намаҙлығы ярҙамсы булыр. Ә Наргизәгә? Уның әле, яңы ғына өлгөргән емеш кеүек, һутлы сағы.